Správa

o výkone práv akcionára v akciovej spoločnosti Železničná spoločnosť, a.s.
so 100 % majetkovou účasťou štátu v pôsobnosti Ministerstva dopravy, pôšt a telekomunikácií SR

V pôsobnosti Ministerstva dopravy, pôšt a telekomunikácií SR je jediná akciová spoločnosť so 100 % majetkovou účasťou štátu Železničná spoločnosť, a.s. so sídlom v Bratislave. Štát ako jediný akcionár v zastúpení Ministerstva dopravy, pôšt a telekomunikácií SR založil túto spoločnosť 6. decembra 2001 na základe osobitného zákona č. 259/2001 Z.z. o Železničnej spoločnosti, a.s. a o zmene a doplnení zákona NR SR 
č. 258/1993 Z. z. o Železniciach Slovenskej republiky v znení zákona č. 152/1997 Z. z. Jej založenie bolo jedným z významných krokov Projektu transformácie a reštrukturalizácie Železníc SR. 
	
Uznesením vlády SR č. 830/2000  bol schválený Projekt transformácie a reštrukturalizácie Železníc SR, ktorého cieľom je dosiahnuť najmä ekonomickú efektívnosť železníc. Jedným z hlavných cieľov bolo oddelenie majetku a činnosti dopravcu od prevádzkovania dopravnej cesty. Reštrukturalizáciou Železníc SR a jej následnou transformáciou vznikla akciová spoločnosť Železničná spoločnosť, a.s., ktorá prevzala vykonávanie dopravných a obchodných činností. Akciová spoločnosť vznikla 1. januára 2002 zápisom do Obchodného registra Bratislava z časti majetku, ktorý mali v správe Železnice Slovenskej republiky.

Základné imanie spoločnosti vo výške 29,4 mld. Sk predstavuje hodnotu nepeňažného vkladu zakladateľa do akciovej spoločnosti. Základné imanie je rozdelené na 29,4 mil. ks akcií znejúcich na meno. Sú vedené ako zaknihované cenné papiere v Stredisku cenných papierov SR, a.s. Bratislava. Akcie nie sú verejne obchodovateľné. Menovitá hodnota jednej akcie predstavuje výšku 1 000 Sk. 

Valné zhromaždenie

V súlade so Stanovami akciovej spoločnosti základnými právami akcionára je podieľať sa na riadení spoločnosti, na rozdelení zisku, ktorý schválilo valné zhromaždenie a na likvidačnom zostatku spoločnosti pri zániku spoločnosti. Ministerstvo dopravy, pôšt a telekomunikácií SR vykonáva práva akcionára prostredníctvom valného zhromaždenia, do pôsobnosti ktorého patrí:
-	zmena stanov, 
-	rozhodnutie o zvýšení a znížení základného imania,
-	voľba a odvolanie členov predstavenstva,
-	rozhodnutie o vymenovaní a odvolaní predsedu predstavenstva z členov predstavenstva, ktorý vykonáva aj funkciu generálneho riaditeľa spoločnosti,
-	voľba a odvolanie členov dozornej rady s výnimkou členov dozornej rady volených zamestnancami,
-	voľba a odvolanie predsedu dozornej rady z členov dozornej rady,
-	schválenie ročnej účtovnej závierky, rozhodnutie o rozdelení zisku alebo vysporiadaní straty a určenie výšky tantiém,
-	schválenie výročnej správy,
-	rozhodnutie o odmenách členov predstavenstva a dozornej rady,
-	schválenie rokovacieho poriadku dozornej rady na návrh dozornej rady,
-	schválenie volebného poriadku, upravujúceho spôsob voľby členov dozornej rady volených zamestnancami,
-	rozhodnutie o predaji podniku alebo jeho časti alebo o ich vklade do obchodnej spoločnosti alebo družstva,
-	rozhodnutie o zrušení spoločnosti bez likvidácie s následným rozdelením, zlúčením, alebo splynutím s inou obchodnou spoločnosťou alebo premenou na inú formu obchodnej spoločnosti alebo družstvo, 
-	rozhodnutie o ďalších záležitostiach, ak ich všeobecne platné právne predpisy, alebo tieto stanovy zverujú do pôsobnosti valného zhromaždenia alebo ak si valné zhromaždenie rozhodnutie o týchto záležitostiach vyhradilo.

V rámci svojej pôsobnosti akcionár v zastúpení Ministerstva dopravy, pôšt a telekomunikácií SR vykonal tri rozhodnutia akcionára v pôsobnosti valného zhromaždenia v súlade so Stanovami spoločnosti a Obchodným zákonníkom.
 
Dňa 20. marca 2002 jediný akcionár spoločnosti Železničná spoločnosť, a.s. zastúpený ministrom dopravy, pôšt a telekomunikácií SR Ing. Jozefom Macejkom, vykonávajúc pôsobnosť valného zhromaždenia v spoločnosti podľa § 190 Obchodného zákonníka schválil rokovací poriadok Dozornej rady Železničnej spoločnosti, a.s. Tento rokovací poriadok Dozornej rady spoločnosti ako najvyššieho kontrolného orgánu Železničnej spoločnosti, a.s. upravuje spôsob rokovania, rozhodovania a hlasovania členov dozornej rady spoločnosti. Do pôsobnosti dozornej rady tiež patrí udeľovať predchádzajúci súhlas na právne úkony Železničnej spoločnosti, a.s., súvisiace najmä s nakladaním s majetkom Železničnej spoločnosti, a.s. Ďalej upravuje postavenie predsedu, podpredsedu, tajomníka a členov dozornej rady.

Uznesením vlády SR č. 396 zo 17. apríla 2002 bolo uložené ministrovi dopravy, pôšt a telekomunikácií SR upraviť stanovy akciovej spoločnosti so 100 % majetkovou účasťou štátu a odmeňovanie členov predstavenstva a členov dozornej rady. Z tohto uznesenia a zároveň rozsiahlej novely Obchodného zákonníka vyplynula nutnosť zabezpečiť úpravu stanov akciovej spoločnosti Železničná spoločnosť, a.s. Dňa 26. júla 2002 jediný akcionár zastúpený podpredsedom vlády a ministrom dopravy, pôšt a telekomunikácií SR Ing. Ivanom Miklošom schválil dodatok č. 1 k Stanovám spoločnosti a Zásady pre poskytovanie odmien členom predstavenstva a dozornej rady Železničná spoločnosť, a.s. Do Stanov akciovej spoločnosti boli zapracované záväzné ustanovenia prílohy k uzneseniu vlády SR č. 396/2002 v plnom rozsahu. Išlo najmä o rozšírenie kompetencie valného zhromaždenia o nakladanie s majetkom spoločnosti a zmenu funkčného obdobia a podmienok voľby členov predstavenstva. Rozhodnutie jediného akcionára bolo vykonané formou  notárskej zápisnice.

Ďalším významným krokom, ktorý akcionár uskutočnil bolo schválenie Volebného poriadku pre voľby členov Dozornej rady tejto akciovej spoločnosti, ktorí sú volení zamestnancami. Podľa Stanov Železničnej spoločnosti, a.s.  a § 13 zákona č. 259/2001 Z.z. 
o Železničnej spoločnosti, a.s. valné zhromaždenie schvaľuje volebný poriadok, upravujúci spôsob voľby členov dozornej rady volených zamestnancami. Rozhodnutím jediného akcionára zastúpeného podpredsedom vlády a ministrom dopravy, pôšt a telekomunikácií SR Ing. Ivanom Miklošom bol 22. augusta 2002 schválený Volebný poriadok pre voľby členov Dozornej rady tejto akciovej spoločnosti, ktorí sú volení zamestnancami.

Dozorná rada

	Pôsobnosť jediného akcionára je vykonávaná aj prostredníctvom Dozornej rady akciovej spoločnosti ako najvyššieho kontrolného orgánu Železničnej spoločnosti, a.s. Dozorná rada má 7 členov. Od vzniku akciovej spoločnosti dozorná rada zasadala podľa schváleného rokovacieho poriadku celkovo 10-krát. Uskutočnilo sa sedem riadnych zasadnutí dozornej rady a tri mimoriadne zasadnutia.  Na týchto zasadnutiach boli prerokovávané materiály pripravované na valné zhromaždenia, a otázky týkajúce sa nakladania s majetkom akciovej spoločnosti v rámci výkonu podnikateľskej činnosti. Členom Dozornej rady Železničnej spoločnosti, a.s. z  radov zamestnancov Ministerstva dopravy, pôšt a telekomunikácií SR je generálny riaditeľ sekcie dráh a dopravy na dráhach, ktorý pravidelne po zasadnutiach dozornej rady informuje akcionára v zastúpení ministra dopravy, pôšt a telekomunikácií SR o zásadných otázkach prerokovávaných dozornou radou.

ZÁVER:

	Ministerstvo dopravy, pôšt a telekomunikácií SR ako jediný akcionár v rámci výkonu práv akcionára dokončuje rozdelenie majetku Železníc SR. Nakoľko do akciovej spoločnosti bol vložený majetok podľa účtovných stavov k 31. júlu 2001, je potrebné v súlade s ukončením účtovnej závierky Železníc SR aktualizovať účtovné stavy majetku Železničnej spoločnosti, a.s. k 31. decembru 2001.

Vzhľadom na vznik akciovej spoločnosti Železničná spoločnosť, a.s. so sídlom v Bratislave v roku 2002 podľa zákona č. 259/2001 Z. z. o Železničnej spoločnosti, a.s. a o zmene a doplnení zákona NR č. 258/1993 Z. z. o Železniciach Slovenskej republiky v znení zákona č. 152/1997 Z. z. možno konštatovať,  že na základe doteraz vykonaných aktivít akcionár v zastúpení Ministerstva dopravy, pôšt a telekomunikácií SR vykonáva svoje akcionárske práva v súlade so Stanovami spoločnosti a v intenciách Obchodného zákonníka.